SKRIFTLIG FORESPØRGSEL E-2460/01

af Camilo Nogueira Román (Verts/ALE) til Kommissionen

(11. september 2001)

Om: Europæiske virksomheders afskedigelser og flytning af industrielle aktiviteter og arbejdspladser til virksomheder i mindre udviklede lande

Den franske telekommunikationsvirksomhed Alcatel' s nylige bekendtgørelse af sin beslutning om at afskedige 20 000 ansatte og lukke flere fabrikker i Europa og overføre den dertil hørende produktion til virksomheder i mindre udviklede lande, således at den flytter sin industrielle virksomhed ud og beholder aktiviteter omfattende innovation, teknologi og handel, er et problem, som ikke kan være EU's institutioner ligegyldigt. Alcatel forsøger at retfærdiggøre sin beslutning med de tab, virksomheden for nylig har lidt. I andre tilfælde begrunder virksomheder deres beslutninger om massive afskedigelser med det umiddelbare formål at forbedre deres notering på børsen i en økonomisk, socialt og politisk forstyrret praksis, som bliver mere og mere almindelig. Hvilke politiske og lovmæssige foranstaltninger har Kommissionen truffet eller agter den at træffe for at undgå eller straffe denne form for praksis hos europæiske virksomheder?

Svar afgivet på Kommissionens vegne af Anna Diamantopoulou

(23. oktober 2001)

Omstruktureringer af virksomheder, som den det ærede parlamentsmedlem omtaler, henhører under fællesskabsretten, navnlig direktiverne om kollektive afskedigelser(1), overførsel af virksomheder(2) og europæiske samarbejdsudvalg(3), som omhandler en række forpligtelser til at informere og høre arbejdstagerrepræsentanterne i tilfælde som det beskrevne.

Direktiverne er omsat til national ret i medlemsstaterne. De skal i første omgang sikre, at bestemmelserne bliver overholdt, mens Kommissionen i sidste ende påser, at det også rent faktisk sker.

Forslaget til direktiv om information og høring af arbejdstagerne i Det Europæiske Fællesskab(4), som Kommissionen håber bliver vedtaget snarest muligt, vil supplere bestemmelserne og sammen med en eventuel ændring af Rådets direktiv 94/45/EF (europæiske samarbejdsudvalg) sikre, at alle medlemsstaterne får hensigtsmæssige bestemmelser om inddragelse af arbejdstagerne i virksomhedens drift og behandlingen af følgerne af omstrukturering.

Som anført i meddelelsen om den europæiske social- og arbejdsmarkedspolitiske dagsorden(5) udarbejder Kommissionen sammen med arbejdsmarkedets parter på EU-niveau og de øvrige institutioner et svar på EU-plan, som skal forbedre forudsætningerne for at tilpasse sig industrielle ændringer.

(1) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser EFT L 225 af 12.8.1998.

(2) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter EFT L 82 af 22.3.2001.

(3) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne EFT L 254 af 30.9.1994.

(4) EFT C 2 af 5.1.1999.

(5) KOM(2000) 379 endelig udg.